Snevejret har givet store problemer i Aalborg Lufthavn, som lørdag har været nødt til af aflyse flere flyafgange og landinger.

Flere hundrede passagerer, der i formiddags skulle være fløjet fra Aalborg Lufthavn, måtte tage skuffede hjem. - Det er bare rigtig ærgerligt, når vi er nødt til at aflyse, siger lufthavnsdirektør Søren Svendsen. Aalborg Lufthavn valgte på grund af snevejret og det glatte føre at aflyse flyafgange til blandt andet København, Alicante og Istanbul. Op mod 350 passagerer blev ramt af aflysningerne. Aflysningerne skyldtes, at tung sne dalede ned på landingsbanerne, samtidig med at det føg tværs over området, så snerydningsmandskabet kunne ikke følge med. Og dermed var der ikke fri bane til, at fly kunne lette og lande. Midt på eftermiddagen begyndte lufthavnen dog igen at kunne følge med tidsplanen. - Vi har opholdsvejr, så vi får afviklet både nogle afgange og ankomster lige nu, fortæller Stinne Hjorth. Hun kan dog ikke sige, om det fortsætter, eller om der vil komme flere aflysninger: - Vi må kigge ud af vinduet og holde øje med vejrudsigten - og så ellers følge med så godt som vi kan. Passagerer, der skal rejse til eller fra Aalborg, kan holde sig opdateret om eventuelle aflysninger på lufthavnens hjemmeside.